b'\n_START_ARTICLE_\nAgem\xc3\xa4e linnus\n_START_PARAGRAPH_\nAgem\xc3\xa4e linnus on muistne linnam\xc3\xa4gi Tartu maakonnas Kastre vallas Roiu ja Kurepalu vahel Age maastikukaitsealal M\xc3\xb5raoja l\xc3\xb5unak\xc3\xbcljel, ojaoru ja sellesse suubuva uhtoru vahelisel pikal neemikul, Age veskikoha taga.\n_START_SECTION_\nLinnuse kirjeldus\n_START_PARAGRAPH_\nLinnust kaitsesid \xc3\xbclej\xc3\xa4\xc3\xa4nud k\xc3\xbclgedest n\xc3\xb5lvad, maapoolsest otsast on linnus olnud kaitstud valliga, mis on s\xc3\xa4ilinud \xc3\xb5uepinna suhtes ligi 1 m k\xc3\xb5rgusena. Linnuse-esise platoo suhtes 1,5\xe2\x80\x932 m k\xc3\xb5rgune vall on rajatud peamiselt kruusast ja saviliivast. Valli tasane pealispind on olnud v\xc3\xa4hemalt 4 m lai. Valli v\xc3\xa4lisk\xc3\xbcljel asus v\xc3\xa4hemalt 1,5 m s\xc3\xbcgavune vallikraav, kuid see on heakorrat\xc3\xb6\xc3\xb6de k\xc3\xa4igus h\xc3\xa4vinud. Valli ja linnuse\xc3\xb5ue on aegade jooksul kahjustatud kruusav\xc3\xb5tmisega, seega on linnam\xc3\xa4est n\xc3\xbc\xc3\xbcdseks v\xc3\xa4he alles j\xc3\xa4\xc3\xa4nud.\n_START_SECTION_\nArheoloogilised uuringud\n_START_PARAGRAPH_\n2011. aastal toimusid arheoloogilised kaevamised, mille k\xc3\xa4igus linnuse alalt leitud savin\xc3\xb5ukildude hulgas oli palju tekstiilkeraamikat. Tekstiilkeraamika kasutamine l\xc3\xb5ppes L\xc3\xb5una-Eestis I aastatuhande keskel. Kogu leitud ja uuritud keraamika on tehtud k\xc3\xa4sitsi. Kaevamistel ilmnes, et valli all on s\xc3\xa4ilinud \xc3\xb5huke tume, rohkelt savin\xc3\xb5ukilde ja kalaluid sisaldav kultuurkihiviirg.'